(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΣΤ΄

Πέμπτη 25 Οκτωβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Α. Φωκά και Ε. Θραψανιώτη, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων της Παρασκευής 26 Οκτωβρίου 2018, σελ.
3. Συζήτηση επίκαιρης ερώτησης προς την Υπουργό Πολιτισμού και Αθλητισμού, με θέμα: «Το ζήτημα της παραχώρησης ιστορικών κτηρίων και αρχαιολογικών χώρων στην Ελληνική Εταιρεία Συμμετοχών και Περιουσίας Α.Ε. (ΕΕΣΥΠ Α.Ε.)», σελ.

ΠΡΟΕΔΡΕΥΩΝ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΑΡΕΜΕΝΟΣ Γ. , σελ.

Β. Επί της επίκαιρης ερώτησης:
ΖΟΡΜΠΑ Μ. , σελ.
ΚΕΦΑΛΟΓΙΑΝΝΗ Ό. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΣΤ΄

Πέμπτη 25 Οκτωβρίου 2018

Αθήνα, σήμερα στις 25 Οκτωβρίου 2018, ημέρα Πέμπτη και ώρα 9.34΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 24-10-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΙΕ΄ συνεδριάσεώς του, της Τετάρτης 24 Οκτωβρίου 2018, σε ό,τι αφορά την ψήφιση στο σύνολο του σχεδίου νόμου: «Επείγουσες ρυθμίσεις για την υποβολή δηλώσεων περιουσιακής κατάστασης και άλλες διατάξεις»)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Ιωάννη Σαρακιώτη, Βουλευτή Φθιώτιδος, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να καταχωριστεί η σελ. 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να καταχωριστεί η σελ. 2β)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν ξεκινήσουμε τη συζήτηση, επιτρέψτε μου να ανακοινώσω στο Σώμα το δελτίο επικαίρων ερωτήσεων της Παρασκευής 26 Οκτωβρίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 90/23-10-2018 επίκαιρη ερώτηση της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Παιδείας, Έρευνας και Θρησκευμάτων, με θέμα: «Ελλείψεις σε διδακτικό προσωπικό στην Δευτεροβάθμια Εκπαίδευση στο Νομό Χαλκιδικής».

2. Η με αριθμό 84/22-10-2018 επίκαιρη ερώτηση του Βουλευτή Λασιθίου της Νέας Δημοκρατίας κ. Ιωάννη Πλακιωτάκη προς τον Υπουργό Ναυτιλίας και Νησιωτικής Πολιτικής, με θέμα: «Προμήθεια και εγκατάσταση Εθνικού Συστήματος Ολοκληρωμένης Θαλάσσιας Επιτήρησης (ΕΣΟΘΕ) στο Ανατολικό Αιγαίο».

3. Η με αριθμό 76/17-10-2018 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ. Θεόδωρου Παπαθεοδώρου προς τον Υπουργό Μεταναστευτικής Πολιτικής, με θέμα: «Χρυσά κλειδιά και απευθείας αναθέσεις για τους πρόσφυγες».

4. Η με αριθμό 74/16-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου – Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ο σχεδιασμός για την ναυτική εκπαίδευση».

5. Η με αριθμό 94/23-10-2018 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Εσωτερικών, με θέμα: «Για τις καταστροφές από τον κυκλώνα «Ζορμπά» που προκλήθηκαν στην Πελοπόννησο».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 85/22-10-2018 επίκαιρη ερώτηση του Βουλευτή Λάρισας της Νέας Δημοκρατίας κ. Χρήστου Κέλλα προς τον Υπουργό Παιδείας, Έρευνας και Θρησκευμάτων, με θέμα: «Τεράστια κενά σε Ειδική Αγωγή – Παράλληλη Στήριξη».

2. Η με αριθμό 81/22-10-2018 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ – ΔΗΜΑΡ κ. Μιχαήλ Τζελέπη προς τον Υπουργό Οικονομίας και Ανάπτυξης, με θέμα: «Αδιέξοδη η κατάσταση της Ελληνικής Βιομηχανίας Ζάχαρης (ΕΒΖ)».

3. Η με αριθμό 92/23-10-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομίας και Ανάπτυξης, με θέμα: «Κυβερνητική παραπληροφόρηση, ότι προστατεύονται οι εγγυητές των υπερχρεωμένων νοικοκυριών».

4. Η με αριθμό 95/23-10-2018 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Εσωτερικών, με θέμα: «Για τις καταστροφικές πλημμύρες που προκλήθηκαν στη Βορειοκεντρική Εύβοια».

5. Η με αριθμό 53/11-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ενίσχυση του Λιμενικού Σώματος εν όψει θέσπισης ΑΟΖ και εξόρυξης υδρογονανθράκων και φυσικού αερίου».

6. Η με αριθμό 73/16-10-2018 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Ναυτιλίας και Νησιωτικής Πολιτικής, με θέμα: «Η Κρήτη δικαιούται την ένταξη στην καθολική εφαρμογή του Μεταφορικού Ισοδυνάμου από 01-01-2019».

7. Η με αριθμό 20/3-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Συνεχίζεται η τουρκική προκλητικότητα στο Αιγαίο.»

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1048/30-8-2018 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, με θέμα: «Να επιλυθεί το πρόβλημα που έχει προκύψει για τους επί πτυχίω φοιτητές του τμήματος Πολιτικών Δομικών Έργων της Σχολής Εφαρμογών του Τ.Ε.Ι. Κρήτης».

2. Η με αριθμό 115/18-7-2018 ερώτηση της Βουλευτού Α΄ Αθηνών του Κομμουνιστικού Κόμματος Ελλάδας κ. Λιάνας Κανέλλη προς τον Υπουργό Περιβάλλοντος και Ενέργειας, με θέμα: «Σοβαρά προβλήματα προκαλεί στους κατοίκους των Αγίων Θεοδώρων του Δήμου Ανδραβίδας – Κυλλήνης η λειτουργία μονάδας επεξεργασίας υποπροϊόντων κρέατος».

3. Η με αριθμό 1326/6-9-2018 ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου - Δημητρίου Καρρά προς τον Υπουργό Περιβάλλοντος και Ενέργειας, με θέμα: «Απίστευτη αναλγησία της ΔΕΗ σε βάρος καταναλωτών της, που συνοδεύεται και από αφάνταστη ταλαιπωρία τους στα καταστήματα της ΔΕΗ».

Κυρίες και κύριοι συνάδελφοι, θα ανακοινώσω τώρα τις επίκαιρες ερωτήσεις του σημερινού δελτίου, οι οποίες δεν θα συζητηθούν:

Η πρώτη με αριθμό 83/22-10-2018 επίκαιρη ερώτηση δεύτερου κύκλου του Βουλευτή Εύβοιας της Νέας Δημοκρατίας κ. Σίμου Κεδίκογλου προς τον Υπουργό Υποδομών και Μεταφορών, με θέμα: «Έργο “Παράκαμψη Χαλκίδας – Ν. Λάμψακος – Ψαχνά”», δεν θα συζητηθεί κατόπιν συνεννόησης του αρμόδιου Υπουργού και του Βουλευτή.

Η έκτη με αριθμό 1/1-10-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Λαϊκού Συνδέσμου – Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της συμφωνίας Ελλάδας-Σκοπίων», δεν συζητείται.

Η τρίτη με αριθμό 75/16-10-2018 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου – Χρυσή Αυγή κ. Νικολάου Κούζηλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προστασία πληρωμάτων από εγκατάλειψη πλοίου εσωτερικών πλόων», δεν συζητείται.

Η τέταρτη με αριθμό 96/23-10-2018 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Άμεση λήψη μέτρων προστασίας των εργαζόμενων στο εργοστάσιο της “ΛΑΡΚΟ” στην Λάρυμνα Φθιώτιδας για την αποφυγή εργατικών ατυχημάτων», δεν θα συζητηθεί λόγω αναρμοδιότητας.

Η πρώτη με αριθμό 82/22-10-2018 επίκαιρη ερώτηση πρώτου κύκλου του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Αγροτικής Ανάπτυξης και Τροφίμων, με θέμα: «Διατήρηση των εκτάσεων του Νομού Φλώρινας στις μειονεκτικές περιοχές», δεν θα συζητηθεί λόγω κωλύματος του αρμόδιου Υπουργού.

Η δεύτερη με αριθμό 91/23-10-2018 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Αντιμετώπιση των σοβαρών προβλημάτων που προκύπτουν από την υιοθέτηση του νέου σχεδίου οριοθέτησης του χάρτη των μειονεκτικών περιοχών», δεν θα συζητηθεί λόγω κωλύματος του αρμόδιου Υπουργού.

Επίσης, η τρίτη με αριθμό 93/23-10-2018 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδος κ. Νικολάου Μωραΐτη προς τον Υπουργό Αγροτικής Ανάπτυξης και Τροφίμων, με θέμα: «Για την ολοκλήρωση του έργου άρδευσης και αναδασμού στην πεδιάδα στις εκβολές του Μόρνου», δεν θα συζητηθεί λόγω κωλύματος του αρμόδιου Υπουργού.

Η τέταρτη με αριθμό 88/22-10-2018 επίκαιρη ερώτηση πρώτου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εξωτερικών, με θέμα: «Συνεχίζεται το πογκρόμ κατά των Ελλήνων στη Χιμάρα», δεν θα συζητηθεί λόγω απουσίας του κ. Κατρούγκαλου στο εξωτερικό.

Η δεύτερη με αριθμό 89/22-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου – Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Λιμάνι των Σκοπίων καθίσταται η Θεσσαλονίκη βάσει της Συμφωνίας των Πρεσπών», δεν θα συζητηθεί λόγω απουσίας του κ. Κατρούγκαλου στο εξωτερικό.

Αρχίζουμε, λοιπόν, τη συζήτηση με την πέμπτη με αριθμό 65/16-10-2018 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς την Υπουργό Πολιτισμού και Αθλητισμού, με θέμα: «Το ζήτημα της παραχώρησης ιστορικών κτηρίων και αρχαιολογικών χώρων στην Ελληνική Εταιρεία Συμμετοχών και Περιουσίας Α.Ε. (ΕΕΣΥΠ Α.Ε.)».

Κυρία Κεφαλογιάννη, έχετε τον λόγο για τρία λεπτά.

**ΟΛΓΑ ΚΕΦΑΛΟΓΙΑΝΝΗ:** Ευχαριστώ πολύ, κύριε Πρόεδρε.

Κυρία Υπουργέ, με την απόφαση του Κυβερνητικού Συμβουλίου Οικονομικής Πολιτικής στις 19 Ιουνίου του 2018 μεταβιβάστηκαν στην Ελληνική Εταιρεία Συμμετοχών και Περιουσίας -το γνωστό πλέον υπερταμείο ιδιωτικοποιήσεων, ένα τερατούργημα των ΣΥΡΙΖΑ - ΑΝΕΛ- πλέον των δέκα χιλιάδων κωδικών που αντιστοιχούν σε ακίνητα του ελληνικού δημοσίου.

Μεταξύ αυτών των κωδικών είναι και ιστορικά κτήρια, αρχαιολογικοί χώροι και μνημεία που βρίσκονται σε όλη την επικράτεια.

Στις ερωτήσεις μας για να εξακριβώσουμε την πραγματική κατάσταση δυστυχώς δεν λάβαμε καμμία σαφή απάντηση που να διασφαλίζει τεκμηριωμένα ότι δεν τίθεται απολύτως κανένα θέμα μεταβίβασης της κυριότητας και της νομής αλλά ούτε και της διαχείρισης των μνημείων πολιτιστικής κληρονομιάς. Μάλιστα, έχετε ισχυριστεί ότι τα όσα νομοθετήσατε είναι περίπου αυτονόητα, προσπαθώντας έτσι να διασκεδάσετε με αφέλεια και με διάθεση ειρωνεία τις δικές μας ανησυχίες.

Κυρία Υπουργέ, για να καλύψετε το πρωτοφανές ξεπούλημα που γίνεται επί ημερών της Κυβέρνησης ΣΥΡΙΖΑ - ΑΝΕΛ, αναφερθήκατε ακόμα και σε παλαιότερες μεταβιβάσεις που έχουν γίνει από το Υπουργείο Πολιτισμού. Είπατε μεταξύ άλλων ότι τα ακίνητα της Κτηματικής Εταιρείας του Δημοσίου είχαν περιέλθει στο ΤΑΙΠΕΔ και στην ΕΤΑΔ ήδη από το 2013 είτε και από το 2011. Όσο και να θέλετε να υποβαθμίσετε τη σοβαρότητα του ντροπιαστικού πολιτικού ατοπήματος και να θολώσετε την αλήθεια, η πραγματικότητα είναι άλλη και σας εκθέτει.

Θέλουμε να σας θυμίσουμε, λοιπόν, ότι το ΤΑΙΠΕΔ και η ΕΤΑΔ, όπως και τα άλλα νομικά πρόσωπα του ελληνικού δημοσίου, ως το 2016 ήταν ανώνυμες εταιρείες του ελληνικού δημοσίου. Δηλαδή, ανήκαν στην αρμοδιότητα της ελληνικής Κυβέρνησης. Άρα και η διαχείρισή τους ήταν στον απόλυτο έλεγχο της ελληνικής κυβέρνησης και του ελληνικού κράτους.

Από το 2016 που η Κυβέρνησή σας ψήφισε τον νόμο για το υπερταμείο η ΕΤΑΔ έγινε θυγατρική του υπερταμείου. Θέλω να θυμίσω ότι το Εποπτικό συμβούλιο του υπερταμείου αποτελείται από τρία μέλη που διορίζονται από τον μοναδικό μέτοχο, το ελληνικό κράτος, τα οποία όμως ορίζονται με σύμφωνη γνώμη της Ευρωπαϊκής Επιτροπής και του Ευρωπαϊκού Μηχανισμού Σταθερότητας, και δύο μέλη μεταξύ των οποίων και ο πρόεδρος, τα οποία επιλέγονται από την Ευρωπαϊκή Επιτροπή και τον Ευρωπαϊκό Μηχανισμό Σταθερότητας. Για να παρθεί δε απόφαση, χρειάζεται οπωσδήποτε η σύμφωνη γνώμη ενός τουλάχιστον από τους ξένους. Αντιλαμβάνεστε, λοιπόν, κυρία Υπουργέ, ότι το μόνο αυτονόητο στην περίπτωση των ακινήτων της ΕΤΑΔ είναι ότι τότε, μέχρι δηλαδή και το 2016, ήταν υπό τον πλήρη έλεγχο και την εποπτεία του ελληνικού κράτους, ενώ σήμερα μετά το 2016 είναι υπό τον πλήρη έλεγχο του υπερταμείου.

Σταματήστε, λοιπόν, να ασχολείστε μόνο με το πώς θα αποτινάξετε από πάνω σας την ξεκάθαρη πολιτική ευθύνη που έχετε, προφανώς πολιτική ευθύνη των προκατόχων σας, τους οποίους άλλωστε έχετε ήδη δείξει με τις δηλώσεις σας.

**ΠΡΟΕΔΡΕΥΕΩΝ (Γεώργιος Βαρεμένος):** Η κυρία Υπουργός έχει τον λόγο για τρία λεπτά.

**ΜΥΡΣΙΝΗ ΖΟΡΜΠΑ (Υπουργός Πολιτισμού και Αθλητισμού):** Κύριε Πρόεδρε, κυρίες και κύριοι Βουλευτές.

Ας μην παίζουμε, κυρία Κεφαλογιάννη, με τις λέξεις. Είναι επικίνδυνο αυτό το παιχνίδι. Σήμερα, λοιπόν, επανερχόμαστε σε ένα ζήτημα, για το οποίο, αν και έχουμε δηλώσει κατηγορηματικά και σε όλους τους τόνους τι πραγματικά ισχύει, χρειάζεται για μία ακόμη φορά να το συζητήσουμε. Μας δίνετε την ευκαιρία να δώσουμε μία λεπτομερή και επικαιροποιημένη ενημέρωση, καθώς το Υπουργείο Πολιτισμού ακολουθεί εξαρχής μία συγκεκριμένη, οργανωμένη μέθοδο στο θέμα αυτό η οποία είναι από την αρχή συστηματική.

Να αποσαφηνίσουμε και να τονίσουμε: Το Υπουργείο Πολιτισμού δεν έχει μεταβιβάσει με μεταγραφή κανένα μνημείο ή άλλο ακίνητο από το 2015 σε καμία εταιρεία. Δεν έχει μεταβιβαστεί κανένας αρχαιολογικός χώρος, κανένα μουσείο, μνημείο και όλα όσα υπονοείτε. Όπως όλοι γνωρίζουμε, σύμφωνα με το άρθρο 1033 του Αστικού Κώδικα, χωρίς μεταγραφή του τίτλου κυριότητας στο υποθηκοφυλακείο δεν επέρχεται καμμία μεταβίβαση της κυριότητας του ακινήτου. Αυτό ισχύει για το σύνολο του καταλόγου των ακινήτων της ΕΤΑΔ. Όπως αναφέρεται στην υπουργική απόφαση, από τη μεταβίβαση εξαιρούνται όλα τα ακίνητα που εμπίπτουν στις διατάξεις του άρθρου 196, παράγραφος 4 του ν.4389/2016, όπου αναφέρονται ακριβώς τα ακίνητα τα οποία αποτελούν την πολιτιστική μας κληρονομιά. Σύμφωνα με την ανακοίνωση που εξέδωσε για το θέμα αυτό το Υπουργείο Οικονομικών στις 19-6-2018: «η μεταβίβαση των ακινήτων προϋποθέτει πρώτα τον έλεγχο των κωδικών αριθμών Εθνικού Κτηματολογίου και ακολούθως τη μεταγραφή των ιδιοκτησιακών τίτλων τους στο Υποθηκοφυλακείο ή Κτηματολόγιο και δεν επέρχεται δυνάμει της καταχώρησης στο ΦΕΚ, ενώ ερευνάται κατά περίπτωση αν υπάρχει προστατευόμενη δυνάμει της κείμενης νομοθεσίας διακατοχή». Ας το αντιληφθούμε, λοιπόν.

Το Σύνταγμα επίσης προστατεύει το πολιτιστικό απόθεμα της χώρας και η επιταγή αυτή είναι καθολική, όπως όλοι γνωρίζετε.

Κάνετε μεγάλο λάθος, κυρία Κεφαλογιάννη, όταν αναρωτιέστε για τον τρόπο με τον οποίο θα διαχειρίζεται η ΕΕΣΥΠ τα ακίνητα του Υπουργείου Πολιτισμού μέχρι να ολοκληρωθεί η διαδικασία εξαίρεσης από τη μεταβίβασή τους. Χαίρομαι που αναγνωρίζετε επιτέλους την εξαίρεση, αλλά, με δεδομένο ότι δεν έχει γίνει καμμία μεταβίβαση, αναρωτιέμαι πώς θέτετε οποιοδήποτε θέμα διαχείρισης των συγκεκριμένων ακινήτων από την ΕΤΑΔ.

Μάλιστα, να σημειώσω και το μικρό λάθος σας -μικρό ή μεγάλο, δεν ξέρω. Ο πραγματικός αριθμός των ακινήτων είναι δέκα χιλιάδες εκατόν δεκαεννέα και όχι δέκα χιλιάδες εννιακόσια όπως αναφέρετε στην ερώτησή σας.

Σε ό,τι αφορά τις ενέργειες που γίνονται από πλευράς Υπουργείου, έχουμε ανταποκριθεί με αίσθημα ευθύνης και με ορθή μεθοδολογία. Συγκεκριμένα, ζητήθηκε εγγράφως από τον γενικό γραμματέα Δημόσιας Περιουσίας του Υπουργείου Οικονομικών ο πλήρης κατάλογος των ακινήτων με τα στοιχεία ταύτισής τους. Μας υποβλήθηκαν γεωχωρικά και περιγραφικά στοιχεία των ΚΑΕΚ, τα οποία ήδη έχουν διαβιβαστεί ανά περιφερειακή ενότητα…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Κύριε Πρόεδρε, παρακαλώ λίγο την ανοχή σας.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κυρία Υπουργέ.

**ΜΥΡΣΙΝΗ ΖΟΡΜΠΑ (Υπουργός Πολιτισμού και Αθλητισμού):** …σε πενήντα και πλέον εφορείες αρχαιοτήτων όλης της χώρας και στις Υπηρεσίες Νεωτέρων Μνημείων, προκειμένου να γίνει η ταυτοποίηση, ώστε να διαπιστωθεί ποια εμπίπτουν στην εξαίρεση. Με την ολοκλήρωση της συλλογής των δεδομένων, πολύ γρήγορα, ο ονομαστικός κατάλογος των ακινήτων θα γνωστοποιηθεί δημόσια ως κατάλογος εξαίρεσης από πλευράς Υπουργείου Πολιτισμού και θα αποσταλεί στο Υπουργείο Οικονομικών για να διασφαλιστεί ο δημόσιος χαρακτήρας τους με κάθε θεσμικό τρόπο.

Κανένα ακίνητο πολιτιστικό αγαθό, κανένα ακίνητο που προορίζεται για εξυπηρέτηση δημόσιου σκοπού, κανένα ακίνητο που απαλλοτριώθηκε για σκοπό δημόσιας ωφέλειας και για αρχαιολογικό σκοπό δεν αποτελεί αντικείμενο συναλλαγής και επομένως γι’ αυτόν τον λόγο είπα και πρόσφατα ότι νομικά είναι αδύνατη η μεταβίβασή τους.

Τις τελευταίες μέρες προέκυψε θέμα όσον αφορά το Νεώριο Μόρο, για το οποίο εξάλλου βγάλαμε λεπτομερή ανακοίνωση. Δεν έχω τον χρόνο να αναφερθώ τώρα, αλλά αν χρειαστεί, ευχαρίστως να αναφερθώ στη δευτερολογία μου.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κυρία Κεφαλογιάννη, έχετε τον λόγο.

**ΟΛΓΑ ΚΕΦΑΛΟΓΙΑΝΝΗ:** Κυρία Υπουργέ, έχουν παρέλθει τέσσερις μήνες από την έκδοση της επίμαχης απόφασης του ΚΥΣΟΙΠ και μας σοκάρει το γεγονός ότι εμμένετε, κυρίως, στο να επιστρατεύετε επιχειρήματα συγκάλυψης της εθνικά ταπεινωτικής εκχώρησης της δημόσιας περιουσίας στο υπερταμείο.

Εν τω μεταξύ, επειδή μας διορθώσατε για το θέμα του αριθμού των ακινήτων, θέλω να σας πω ότι και στην ερώτησή μας λέμε «περίπου τόσα» και μετά εσείς προφανώς μπορεί να ξέρετε ακριβώς ποια είναι αυτά και οι κωδικοί σε ποια ακίνητα αντιστοιχούν, γιατί αυτό είναι και ένα μεγάλο ζήτημα. Σε κάθε περίπτωση πάντως, αυτή η παραχώρηση της ελληνικής περιουσίας στο υπερταμείο ιδιωτικοποιήσεων, και της πολιτιστικής κληρονομιάς είναι, κυρία Υπουργέ, δυστυχώς, η ατιμωτική εγγύηση που η Κυβέρνησή σας έδωσε στους δανειστές, προκειμένου να πειστούν ότι θα τηρήσετε τις πολύ σκληρές δημοσιονομικές δεσμεύσεις σας. Και αυτό ήταν κάτι που ως το μαύρο καλοκαίρι του 2015 δεν τόλμησε να κάνει καμμία άλλη κυβέρνηση, να παραχωρήσει δηλαδή το σύνολο της ελληνικής περιουσίας για ενενήντα εννιά χρόνια. Είστε, λοιπόν, σύσσωμα υπόλογοι γι’ αυτή τη μεγάλη εθνική ντροπή και βεβαίως για τις συνέπειές της.

Θέλω να μου επιτρέψετε να μείνω λίγο σε όλα αυτά που έχετε κατά καιρούς πει. Όχι μόνο αυτά που μας είπατε σήμερα εδώ, αλλά πράγματα που έχετε πει εδώ προχθές στο νομοσχέδιο που συζητήσαμε ή δηλώσεις που έχετε κάνει κατά καιρούς για το ζήτημα αυτό της παραχώρησης των ακινήτων του Υπουργείου Πολιτισμού.

Επειδή είχατε αναφερθεί στα ακίνητα που είχαν μεταβιβαστεί από το Υπουργείο στο ΤΑΙΠΕΔ στην Πλάκα, θέλω απλώς να σας υπενθυμίσω ότι το 2013, όταν δόθηκε συναίνεση για μεταβίβαση, μεταβιβάστηκαν από το Υπουργείο Πολιτισμού πάλι σε ελληνική κρατική οντότητα υπό τον απόλυτο έλεγχο του ελληνικού κράτους και μάλιστα αυτά ήταν απαλλοτριωμένες κατοικίες, όχι αρχαιολογικοί χώροι, ούτε μνημεία, ούτε καν ιστορικά κτήρια. Επομένως κάθε παραλληλισμός είναι εντελώς παραπλανητικός.

Περνάμε τώρα στα όσα λέτε και στηρίζετε στις διατάξεις του άρθρου 196 του ν.4389 περί εξαιρέσεων κυριότητας και νομής ακινήτων, τα οποία διαχειρίζεται η ΕΤΑΔ. Συνεχίζετε να αλλοιώνετε σκοπίμως την αλήθεια. Γνωρίζετε πολύ καλά ότι στην παράγραφο 5 του συγκεκριμένου άρθρου προβλέπεται ότι -το διαβάζω κατά λέξη- «Η ΕΤΑΔ εξακολουθεί να διαχειρίζεται τα περιουσιακά στοιχεία που εξαιρούνται από τη μεταβίβαση». Ψεύδεστε, λοιπόν, όταν λέτε και διακινείτε δελτία Τύπου που λένε ότι δεν τίθεται θέμα διαχείρισης αρχαιολογικών χώρων και μνημείων και επομένως και των εσόδων τους στο υπερταμείο.

Επιμένω στο θέμα της διαχείρισης και θέλω να σας θυμίσω ότι ο σημερινός Υφυπουργός Πολιτισμού και Αθλητισμού ήταν διευθυντής του Υπουργού Πολιτισμού και Αθλητισμού, του κ. Μπαλτά, το 2016, όταν ψηφίστηκε ο ν.4389. Όπως στην ίδια θέση που βρίσκεται σήμερα ήταν όλα αυτά τα χρόνια και η γενική γραμματέας ΥΠΠΟΑ. Οπότε δεν υπάρχουν δικαιολογίες. Είστε επί τέσσερα χρόνια στην εξουσία. Οι ευθύνες είναι όλες δικές σας.

Επίσης, κυρία Υπουργέ, προχθές μας παραπέμψατε στο υποθηκοφυλακείο ώστε να πειστούμε ότι καμμία μεταβίβαση δεν έχει συντελεστεί. Αναρωτιόμαστε: θεωρείτε, για παράδειγμα, ότι η Κνωσός έχει περιέλθει στο ελληνικό κράτος με κάποια δικαιοπραξία; Διότι οι μεταβιβάσεις από το Υπουργείο Πολιτισμού γίνονται όταν τα ακίνητα περιέρχονται στην αρμοδιότητά του από δικαιοπραξίες. Τα υπόλοιπα μνημεία και αρχαιότητες, από το βάθος της ελληνικής ιστορίας, είναι βεβαίως αδύνατον να τα βρούμε εκεί.

Έχετε πει, επίσης, ότι καμμία πράξη μεταβίβασης ή άσκηση διαχείρισης δεν θα επιχειρηθεί, αν δεν ολοκληρωθεί η ταυτοποίηση των εξαιρούμενων ακινήτων. Ομολογείτε δηλαδή ότι το Υπουργείο Πολιτισμού και Αθλητισμού δεν είχε διενεργήσει κανέναν έλεγχο πριν τις επίμαχες αποφάσεις του περασμένου Ιουνίου. Άρα, είναι και πρωθύστερο και ανεύθυνο πρώτα να παραχωρείτε και μετά να έρχεστε να ελέγξετε.

Κυρία Υπουργέ, πραγματικά σας καλούμε να σταματήσετε να κωφεύετε και να αδρανείτε στον ενεχυριασμό της ελληνικής πολιτιστικής κληρονομιάς και να σεβαστείτε το Σύνταγμα. Κάντε το τώρα, γιατί τα δελτία Τύπου και η διάχυση πληροφοριών δεν δίνουν απαντήσεις για μια κατάσταση που βρίσκεται εκτός ελέγχου. Σταματήστε να βουλιάζετε τη χώρα σε αναξιοπρέπεια με όπλο τη μετάθεση ευθυνών και την παραπλάνηση.

Περιμένουμε ότι από πλευράς σας θα κάνετε τουλάχιστον αυτό που πρέπει, ενδεχομένως και κάποια νομοθετική ρύθμιση, για να μας πείσετε ότι όλα αυτά για τα οποία έχετε κατά καιρούς μιλήσει ισχύουν και δεν είναι τίποτε αυτονόητο.

**ΠΡΟΕΔΡΕΥΩΝ (Γεώργιος Βαρεμένος):** Κυρία Υπουργέ, έχετε τον λόγο.

**ΜΥΡΣΙΝΗ ΖΟΡΜΠΑ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κυρία Κεφαλογιάννη, με ρητορικά σχήματα και κατηγορίες και μια φρασεολογία η οποία δεν αρμόζει, θεωρώ ότι δημιουργείτεπερισσότερο σύγχυση σε αυτούς που σας ακούν παρά έχετε ένα ουσιαστικό αίτημα, το οποίο σε λίγες μέρες, άλλωστε, με τη δημοσιοποίηση του καταλόγου, δεν θα έχετε την ευκαιρία να συνεχίσετε να το υποστηρίζετε.

Ωστόσο, επειδή αναφέρεστε συνεχώς στα ακίνητα του 2012-2014, που από το ελληνικό δημόσιο πέρασαν στο ΤΑΙΠΕΔ, να σας πω ότι εσείς υπογράψατε, βάλατε την υπογραφή σας σε αυτήν την απόφαση ως Υπουργός. Έχετε, λοιπόν, συνυπογράψει -για να τα ακούσετε τώρα συγκεκριμένα- τη μεταβίβαση τριάντα έξι ακινήτων διαχειριστικής αρμοδιότητας του Υπουργείου Πολιτισμού στην περιοχή της Πλάκας, εκ των οποίων κάποια είναι μνημεία, άλλα στεγάζουν υπηρεσίες, αλλά πάντως όλα έχουν απαλλοτριωθεί για σκοπό δημόσιας ωφέλειας και αρχαιολογικούς σκοπούς στην προστατευόμενη περιοχή της Πλάκας.

Με δυο αποφάσεις που δημοσιεύτηκαν στα ΦΕΚ το 2013 και το 2014 -και θα καταθέσω όλα τα σχετικά- έγιναν οι μεταβιβάσεις αυτές χωρίς εξαιρέσεις, κυρία Κεφαλογιάννη.

Επομένως, για την αναμεταβίβασή τους στο Υπουργείο Πολιτισμού κάνουμε ήδη ενέργειες, οι οποίες θα πάρουν λίγο χρόνο, πολύ περισσότερο φυσικά από τις εξαιρέσεις της ΕΤΑΔ, διότι εκεί το σύστημά μας είναι πολύ συγκεκριμένο. Εδώ θα χρειαστεί, λοιπόν, να φέρουμε πίσω αυτά τα ακίνητα που εσείς ξεπουλήσατε. Επομένως, νομίζω ότι θα έπρεπε να είστε λίγο πιο προσεκτική.

(Στο σημείο αυτό η Υπουργός κ. Μυρσίνη Ζορμπά καταθέτει για τα Πρακτικά τα σχετικά έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα ήθελα να πω και κάτι ακόμη. Ας μην αναλωθούμε στην πολεμική, ας εστιάσουμε σε κάτι ουσιώδες, παρόλο που μέχρι τώρα έχει φανεί ότι δεν σας ενδιαφέρουν τα ουσιώδη.

Με αφορμή τα παραπάνω, όμως, αναδεικνύεται το μέγεθος του προβλήματος που έχει τις ρίζες του στο ότι το Αρχαιολογικό Κτηματολόγιο δεν έχει ακόμη ολοκληρωθεί. Αυτό παραγνωρίζεται μάλλον από εκείνους που δεν κατάφεραν να το ολοκληρώσουν από το 2011 μέχρι το 2014, όταν εντάχθηκε στο ΕΣΠΑ κατά την προηγούμενη Προγραμματική Περίοδο 2007 - 2013, παρά τις τότε συνεχείς δηλώσεις τους στον Τύπο ότι θα ήταν ήδη έτοιμο το 2013. Βλέπω και άρθρα ανυπόγραφα στον Τύπο που θα έπρεπε καλύτερα να το σκέφτονται όσοι τα γράφουν, διότι είναι ακριβώς οι υπεύθυνοι για αυτό.

Έτσι, καταφέραμε να βρεθούμε σε μια στιγμή όπου δεν υπήρχε ο κατάλογος, τον οποίο τώρα φτιάχνουμε. Αντί, λοιπόν, να αναγνωρίσετε αυτό το γεγονός, ότι δηλαδή σήμερα έχουμε την ευκαιρία να ταυτοποιήσουμε όλα τα ακίνητα αρχαιολογικού ενδιαφέροντος για πρώτη φορά, μας κατηγορείτε και από πάνω. Νομίζω ότι πρέπει να το ξανασκεφτείτε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Ο Βουλευτής κ. Αριστείδης Φωκάς είχε ζητήσει άδεια ολιγοήμερης απουσίας για το χρονικό διάστημα από 23 Οκτωβρίου έως και 24 Οκτωβρίου 2018, που έχει παρέλθει.

(Στο σημείο αυτό κατατίθεται για τα Πρακτικά η προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, ο Βουλευτής κ. Εμμανουήλ Θραψανιώτης ζητεί άδεια ολιγοήμερης απουσίας στο εξωτερικό για προσωπικούς λόγους από 7 Νοεμβρίου έως 16 Νοεμβρίου 2018. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 10.01΄ λύεται η συνεδρίαση για αύριο, ημέρα Παρασκευή 26 Οκτωβρίου 2018 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**